《莫厌贫十二首 其一》
明代·释函是

人生莫厌贫，厌贫多所许。食贫许粱肉，始觉薇藿苦。

衣贫许章黻，皮褐畏予侮。粱肉岂不甘，所恶呼尔与。

章黻匪不华，君子贵自处。凤凰巢椅桐，游鱼乐繁渚。

上下忘其天，各自矜鳞羽。离离田上苗，丁丁远山斧。

田窦虽足歆，宵旦移寒暑。萌隶终岁赡，毋宁询季主。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。